Video: SAID-hoof self onseker oor IT-stelselSkermgreep uit die video ŉ SAUK-televisieonderhoud met Mmamathe Makhekhe-Mokhuane, digitale hoof van die Suid-Afrikaanse Inkomstediens, word wyd op sosiale media versprei en Makhekhe-Mokhuane se bekwaamheid word bevraagteken. Die SAUK het die onderhoud met haar gevoer in die lig van SAID-beampte Andre Rabie se waarskuwing dat die eFiling-stelsel binne die volgende twee jaar in duie sal stort tensy dringende maatreëls ingestel word om Barry Hore, wat aan die hoof was van die IT-stelsel genaamd “Modernisation”, te herroep. Rabie het Dinsdag voor regter Robert Nugent se kommissie van ondersoek oor bestuur- en administratiewe kwessies by die SAID getuig. Na bewering sal dit ongeveer R1 miljard kos om die SAID se IT-infrastruktuur op te knap ná die moderniseringsprogram in 2014 skielik opgeskort is toe geskorste kommissaris Tom Moyane aan die stuur was. Makhekhe-Mokhuane het haarself telkens herhaal in die onderhoud van ongeveer 14 minute en hou vol sy kan nie enige antwoorde gee nie, omdat sy eers in 2017 by die SAID aangestel is. Die SAID het egter intussen berigte, dat die eFiling-stelsel op die randjie van ineenstorting is, ontken. Volgens haar profiel op die SAID se webwerf het Makhekhe-Mokhuane “verskeie diplomas in inligtingstegnologie van ŉ aantal instansies” verwerf en sy het ook ŉ MBA van die Noordwes-Universiteit. “Sy het haar loopbaan as ŉ rekenaarspesialis in 1992 begin.” Makhekhe-Mokhuane het reeds by die departemente van finansies, vervoer, kommunikasie en water en sanitasie gewerk.